b'\n_START_ARTICLE_\nKeemilised omadused\n_START_PARAGRAPH_\nAine keemilised omadused on aine omadused, mis ilmnevad keemilistes reaktsioonides, milles see aine osaleb._NEWLINE_Keemilised omadused on aluseks ainete klassifitseerimisel, n\xc3\xa4iteks metallid, halogeenid, happed, alkoholid, alkeenid, areenid jne. Mingit aineklassi iseloomustavad vastavale ainegrupile \xc3\xbchised keemilised omadused. Erinevused ainete keemilistes ja f\xc3\xbc\xc3\xbcsikalistes omadustes v\xc3\xb5imaldavad aine identifitseerimist, ainete segu komponentide \xc3\xbcksteisest lahutamist ja puhastamist._NEWLINE_Aine keemilised omadused on tema keemiline stabiilsus, reaktsiooniv\xc3\xb5ime, oks\xc3\xbcdeeruvus, happesus, broomiarv, pol\xc3\xbcmeriseeruvus, toksilisus jne. Aine keemilisi omadusi saab kindlaks teha, m\xc3\xb5jutades seda keemiliselt. Keemilisi omadusi m\xc3\xa4\xc3\xa4ratakse tihti klassikalise keemilise anal\xc3\xbc\xc3\xbcsi meetoditega nagu maht- ja kaalanal\xc3\xbc\xc3\xbcs._NEWLINE_Ainete keemilisi omadusi p\xc3\xb5hjustavad nende ainete aatomite tuumalaeng ja v\xc3\xa4lisel elektronkihil olevad elektronid (valentselektronid), oktetireegel. Ainete keemilistes omadustes ilmneb perioodilisus, mis tuleneb elektronide v\xc3\xa4liskihi konfiguratsiooni perioodilisest kordumisest. Seda n\xc3\xa4itab ilmekalt keemiliste elementide perioodilisuse tabel.'